钦定古今图书集成/明伦汇编/官常典/第171卷 > 司马叔璠
## 钦定古今图书集成/明伦汇编/官常典/第171卷 > 司马叔璠

按《魏书》本传，“叔璠，晋安平献王孚之后也。父昙之，司
马德宗河间王。桓元刘裕之际，叔璠与兄国璠北奔
慕客超，后西投姚兴。刘裕灭姚泓，北奔屈丐。世祖平
统万，兄弟俱入国。国璠赐爵淮南公，卒，无子，爵除。叔
璠安远将军、丹阳侯，卒。长子灵寿，神麚中与弟道寿
俱来归国。灵寿，冠军将军、温县侯，道寿，宁朔将军、宜”
阳子。灵寿出除陈郡太守。刘义隆侵境，诏灵寿招引
义士，得二千馀人。从西平公安颉破虎牢、滑台、洛阳
三城，徙五百馀家入河内。又从讨蠕蠕，西征凉州，所
在著功。出为辽西太守，治有清俭之称。太和九年卒，
赠怀州刺史，谥曰靖。灵寿娶太宰、顿丘王李峻女，与
妇父雅不相善，每见抑退，故位不大至。子惠安，高祖
时袭爵，历恒州别驾、桑干太守、太尉谘议参军事，卒。
子宗庞，世宗时，父惠安以久病启以爵转授，解褐安
定王府骑兵参军、洛州龙骧府司马。善射，未曾自伐。
性闲淡，少所交游，识者云“其淳至。”永安中卒。子嵩亮
袭。道寿子元兴，袭父爵。